Gedig: MariaArgieffoto Foto: “Nativity tree 2011” deur Jeff Weese, Flickr via Wikimedia Commons ŉ Engel het dit self gebring, die vreugde-boodskap – en jy het ŉ lofsang tot Gods eer gesing, Maria, nooi uit Nasaret! Maar toe Josef van jou wou skei en bure-agterdog jou pla, het jy kon dink eenmaal sou hý die hele wêreldskande dra? Toe jy soms met ŉ glimlag langs jou liggaam stryk… die stilte instaar… wis jy met hoeveel liefde en angs sou hý sy hellevaart aanvaar? Die nag daar in die stal – geeneen om in jou nood by jou te staan – het jy geweet dat hy alléén Getsemane sou binnegaan? Toe vorste uit die Ooste kom om nederig hulde te betoon, wis jy hoe die soldate hom tot koning van die volk sou kroon? En toe hy in jou arms lê, sy mondjie teen jou volle bors, het jy geweet dat hy sou sê toe dit te laat was: Ek het dors! Toe dit verby was en jy met sy vriend Johannes huis toe gaan – Maria, vrou van smarte, het jy tóé die boodskap goed verstaan?